Informācija medijiem 22.02.2018.

**ERAF projekta ietvaros uzsāk arhīva kinodokumentu digitalizāciju**

**2018. gadā ERAF projekta "Kultūras mantojuma satura digitalizācija (1. kārta)" ietvaros tiek uzsākta apjomīga Latvijas Nacionālā arhīva kinodokumentu digitalizācija, lai nodrošinātu to saglabāšanu un izmantošanu. 2. martā Latvijas Nacionālais arhīvs aicina uz publisku projekta atklāšanu arhīvā, lai detalizēti iepazīstinātu ar šābrīža norisēm un nākotnes plāniem.**

2017. gadā Latvijas Nacionālā bibliotēka kopā ar sadarbības partneriem – Latvijas Nacionālo arhīvu, Valsts kultūras pieminekļu aizsardzības inspekciju un Kultūras informācijas sistēmu centru uzsāka īstenot Eiropas Reģionālās attīstības fonda (ERAF) projektu "Kultūras mantojuma satura digitalizācija (1. kārta)". ERAF projektā līdz 2021. gadam digitalizēs teksta dokumentus, kartes, fotogrāfijas, skaņas ierakstus, kino un video dokumentus, muzeju priekšmetus, kultūras pieminekļus utml.

Latvijas Nacionālā arhīva (LNA) Latvijas Valsts kinofotofonodokumentu arhīvs (LVKFFDA) ir viens no lielākajiem Latvijas kultūrvēsturiskā mantojuma glabātājiem, tur glabājas vairāk nekā 90 000 kinolenšu ruļļi. ERAF projekta ietvaros pirmo reizi tiks digitalizēts tik liels kinodokumentu apjoms – **kopumā 38 420 minūtes** (tai skaitā kinožurnāli, hronikas, dokumentālie materiāli un dokumentālās filmas, kopā 37 500 minūtes)**, kā arī veiks 15 Latvijas filmu** (kopā 920 minūtes) **digitalizāciju un restaurāciju.**

Latvijas Nacionālais arhīvs sadarbībā ar Nacionālo kino centru veica digitalizējamo kinodokumentu satura atlasi un ERAF projektā iekļāva divas nozīmīgas LNA kinodokumentu kolekcijas: kinožurnālu, hroniku un dokumentālo materiālu kolekciju (1910-1996) un Latvijas dokumentālo filmu kolekciju (1919-1991). Tāpat kopā ar Nacionālā kino centra ekspertiem izveidota Latvijas kino vēsturē nozīmīgu 15 Latvijas filmu izlase (starp tām arī trīs Kultūras kanona filmas), kam ERAF projekta ietvaros veiks digitalizāciju ar pilnu restaurāciju.

2017. gadā Latvijas Nacionālais arhīvs izsludināja Kinodokumentu digitalizācijas iepirkuma konkursu, kurā piedalījās arī ārvalstu pārstāvji, bet tiesības veikt kinodokumentu digitalizāciju un restaurāciju ieguva Latvijas pretendents.

ERAF projekta ietvaros izgatavotās kinodokumentu digitālo kopiju datnes glabāsies Latvijas Nacionālās bibliotēkas un Latvijas Nacionālā arhīva datu serveros un būs publiski pieejamas dažāda veida izmantošanai gan arhīvu tīklā, gan citās vietnēs, tai skaitā Nacionālā Kino centra portālā *filmas.lv*.

**Par visām šeit iezīmētajām tēmām plašāks stāstījums** būs pieejams **2. martā pulksten 15:00,** kad Latvijas Nacionālais arhīvs rīko publisku kinodokumentu digitalizācijas projekta atklāšanu arhīvā Šmerļa ielā 5. Pasākuma laikā pastāstīsim par plānoto digitalizācijas apjomu, saturu un rezultātiem projekta 1. kārtā, par nākotnes plāniem projekta 2. kārtā. Būs iespēja iepazīties ar digitalizācijas un restaurācijas procesa veicējiem, apskatīt arhīva glabātavas un ieskatīties kinodokumentu digitalizācijas procesā. Pasākuma ietvaros demonstrēsim vienu no projektā restaurētajām dokumentālajām filmām.

Papildu informācija:

Latvijas Nacionālā arhīva

Latvijas Valsts kinofotofonodokumentu arhīva direktore

**Dace Bušante**

Tālr.29794545, dace.busante@arhivi.gov.lv